Document ID: 32008R0159

Title and Content:
ΚΑΝΟΝΙΣΜΌΣ (ΕΚ) αριθ. 159/2008 ΤΗΣ ΕΠΙΤΡΟΠΉΣ της 21ης Φεβρουαρίου 2008 σχετικά με την τροποποίηση των κανονισμών (ΕΚ) αριθ. 800/1999 και (ΕΚ) αριθ. 2090/2002 όσον αφορά τους φυσικούς ελέγχους που διενεργούνται κατά την εξαγωγή γεωργικών προϊόντων που τυγχάνουν επιστροφής Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, τον κανονισμό (ΕΟΚ) αριθ. 386/90 του Συμβουλίου, της 12ης Φεβρουαρίου 1990, για τον έλεγχο κατά την εξαγωγή γεωργικών προϊόντων που τυγχάνουν επιστροφών ή άλλων ποσών (1), και ιδίως το άρθρο 6, τον κανονισμό (ΕΚ) αριθ. 1784/2003 του Συμβουλίου, της 29ης Σεπτεμβρίου 2004, σχετικά με την κοινή οργάνωση της αγοράς σιτηρών (2), και ιδίως το άρθρο 18 και τις αντίστοιχες διατάξεις των άλλων κανονισμών για την κοινή οργάνωση των αγορών των γεωργικών προϊόντων, Εκτιμώντας τα ακόλουθα: (1) Ο κανονισμός (ΕΚ) αριθ. 800/1999 της Επιτροπής, της 15ης Απριλίου 1999, για τις κοινές λεπτομέρειες εφαρμογής του καθεστώτος των επιστροφών κατά την εξαγωγή για τα γεωργικά προϊόντα (3), και ο κανονισμός (ΕΚ) αριθ. 2090/2002 της Επιτροπής, της 26ης Νοεμβρίου 2002, για τις λεπτομέρειες εφαρμογής του κανονισμού (ΕΟΚ) αριθ. 386/90 του Συμβουλίου όσον αφορά το φυσικό έλεγχο κατά την εξαγωγή γεωργικών προϊόντων που τυγχάνουν επιστροφής (4), προβλέπουν κανόνες για τους φυσικούς ελέγχους και τους ελέγχους υποκατάστασης που διενεργούνται από τα τελωνεία στα εξαγόμενα προϊόντα για τα οποία ζητείται επιστροφή κατά την εξαγωγή. Βάσει της πείρας που αποκτήθηκε, των προβλημάτων που αναφέρουν τα κράτη μέλη στις ετήσιες εκθέσεις τους για τους φυσικούς ελέγχους και των συστάσεων του Ελεγκτικού Συνεδρίου, είναι αναγκαίες οι ενδεδειγμένες τροποποιήσεις. (2) Πριν από την τοποθέτηση σφραγίδων, το τελωνείο εξαγωγής ελέγχει οπτικά την αντιστοιχία μεταξύ των προϊόντων που τυγχάνουν επιστροφής και των εγγράφων. Οι οπτικοί έλεγχοι αντιστοιχίας αποσκοπούν στη βελτίωση των γενικών μέτρων ελέγχου στο πλαίσιο του τελωνειακού καθεστώτος και είναι διαφορετικού είδους από τους ελέγχους υποκατάστασης που αναφέρονται στο άρθρο 10 παράγραφος 4 του κανονισμού (ΕΚ) αριθ. 2090/2002 ή τους φυσικούς ελέγχους που αναφέρονται στο άρθρο 5 του ίδιου κανονισμού. Ο οπτικός έλεγχος αντιστοιχίας επιβεβαιώνει στο τελωνείο ότι τα προϊόντα που φορτώθηκαν είναι αυτά που αναφέρονται στα έγγραφα. Κατά κανόνα, τα προϊόντα ή τα εμπορεύματα δεν πρέπει να εκφορτωθούν και οι συσκευασίες δεν πρέπει να ανοιχθούν ή να αφαιρεθούν. Σε περίπτωση που από τον οπτικό έλεγχο αντιστοιχίας προκύψει πρόβλημα ως προς τη αντιστοιχία, το τελωνείο μπορεί να αποφασίσει να διενεργήσει φυσικό έλεγχο σύμφωνα με τον κανονισμό (ΕΟΚ) αριθ. 386/90. Ένα ελάχιστο ποσοστό 10 % οπτικών ελέγχων αντιστοιχίας θεωρείται αποτελεσματικό, αναλογικό και αποτρεπτικό. Για λόγους ενημέρωσης, το τελωνείο εξαγωγής αναφέρει τον έλεγχο αντιστοιχίας που έχει διενεργήσει στο αντίτυπο ελέγχου T5 ή σε ισοδύναμο έγγραφο. (3) Τα τελωνεία πρέπει να ενημερώνονται για το σχετικό ποσοστό των επιστροφών κατά την επιλογή των διασαφήσεων εξαγωγής για φυσικό έλεγχο ή έλεγχο υποκατάστασης. Συνεπώς, το στοιχείο αυτό πρέπει να αναγράφεται στη διασάφηση εξαγωγής και στο αντίτυπο ελέγχου T5 ή στο ισοδύναμο έγγραφο. Ωστόσο, σε ορισμένα κράτη μέλη οι οικείες αρχές διαθέτουν ήδη τα στοιχεία αυτά. Συνεπώς, οι εξαγωγείς μπορούν να απαλλάσσονται από την υποχρέωση να αναφέρουν τα στοιχεία αυτά στη διασάφηση εξαγωγής ή στο αντίτυπο ελέγχου T5 ή σε ισοδύναμο έγγραφο ή και στα δύο. (4) Για να διασφαλιστεί η αποτελεσματική εφαρμογή της υποχρέωσης αναφοράς του ποσοστού της επιστροφής κατά την εξαγωγή, πρέπει να προβλεφθούν διατάξεις για να αποτρέπεται η υποβολή ανακριβών στοιχείων. Ως εκ τούτου, πρέπει να προβλεφθεί το κατάλληλο σύστημα κυρώσεων. Σε περίπτωση σημαντικών διαφορών μεταξύ της επιστροφής που υπολογίζεται σύμφωνα με το αναφερόμενο ποσοστό της επιστροφής και της πράγματι εφαρμοστέας επιστροφής κατά την εξαγωγή, το τελωνείο μπορεί να παραπλανηθεί και να μη διενεργήσει τους αναγκαίους ελέγχους. Ειδικότερα, εάν ο εξαγωγέας αναφέρει ποσοστό το οποίο αντιπροσωπεύει επιστροφή κατά την εξαγωγή μικρότερη από 1 000 ευρώ και η εφαρμοστέα επιστροφή είναι μεγαλύτερη από 10 000 ευρώ, πρέπει να επιβάλλονται κυρώσεις αποτελεσματικές, αναλογικές και αποτρεπτικές. (5) Για να επικεντρωθούν περισσότερο οι έλεγχοι στα προϊόντα προς εξαγωγή των οποίων το ποσό των επιστροφών είναι σχετικά υψηλό, πρέπει να αυξηθούν τα όρια επιλογής κάτω από τα οποία δεν λαμβάνονται υπόψη γενικά οι έλεγχοι για τον υπολογισμό των ελάχιστων ποσοστών ελέγχου που εκφράζονται σε ποσότητες ή σε ποσά επιστροφών. (6) Πρέπει να ελαχιστοποιηθεί η προβλεψιμότητα των τελωνειακών ελέγχων που οφείλεται στο σταθερό πρόγραμμα ελέγχων το οποίο εφαρμόζουν οι τελωνειακές αρχές. Ως εκ τούτου, ο χρόνος άφιξης των τελωνειακών αρχών στις εγκαταστάσεις του εξαγωγέα και της διενέργειας των ελέγχων πρέπει να ποικίλλει. Παράλληλα, πρέπει να αποθαρρυνθεί η υποκατάσταση των προϊόντων από τους εξαγωγείς μετά την υποβολή της διασάφησης εξαγωγής και πριν από την άφιξη των τελωνειακών αρχών με την ταυτοποίηση των προϊόντων προς εξαγωγή πριν τη φόρτωσή τους. Κρίνεται σκόπιμο να προσαρμοστεί αναλόγως η καταχώριση των φυσικών ελέγχων που διενεργούνται από τις τελωνειακές αρχές. (7) Όταν ένα κράτος μέλος εφαρμόζει το άρθρο 3 παράγραφος 2 τρίτο εδάφιο του κανονισμού (ΕΟΚ) αριθ. 386/90 πρέπει να δύναται να εφαρμόσει τις ειδικές διατάξεις που ορίζονται στο άρθρο 6 του κανονισμού (ΕΚ) αριθ. 2090/2002. (8) Οι έλεγχοι υποκατάστασης πρέπει να αφορούν όλες τις εξαγωγές οι οποίες δεν έχουν αποτελέσει αντικείμενο φυσικών ελέγχων στην αρχή της διαδικασίας. Ο αριθμός των ελέγχων υποκατάστασης και των ειδικών ελέγχων υποκατάστασης μαζί πρέπει να καλύπτει αντιπροσωπευτικό μέρος των εξαγωγών που εγκαταλείπουν το τελωνειακό έδαφος της Κοινότητας. Ο αριθμός των ελέγχων αυτών πρέπει συνεπώς να βασίζεται σε ποσοστό του αριθμού των αντιτύπων ελέγχου T5 ή των ισοδύναμων εγγράφων και όχι στον αριθμό των ημερών εξόδου από το τελωνειακό έδαφος της Κοινότητας των προϊόντων που τυγχάνουν επιστροφής. (9) Για να αποφασιστεί η ανάγκη διενέργειας ελέγχων υποκατάστασης ή ειδικών ελέγχων υποκατάστασης, το τελωνείο εξόδου πρέπει να ελέγχει ενεργά την παρουσία και την ακεραιότητα της σφράγισης. Ένα ελάχιστο ποσοστό 10 % των ελέγχων στις σφραγίδες θεωρείται αποτελεσματικό, αναλογικό και αποτρεπτικό. (10) Πρέπει να προσαρμοστούν αναλόγως οι διατάξεις για τις ετήσιες εκθέσεις του παραρτήματος III του κανονισμού (ΕΚ) αριθ. 2090/2002. (11) Πρέπει να τροποποιηθούν αναλόγως οι κανονισμοί (ΕΚ) αριθ. 800/1999 και (ΕΚ) αριθ. 2090/2002. (12) Οι σχετικές επιτροπές διαχείρισης δεν εξέδωσαν γνώμη εντός της προθεσμίας που όρισε ο πρόεδρός τους, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο κανονισμός (ΕΚ) αριθ. 800/1999 τροποποιείται ως εξής: 1. Το άρθρο 5 τροποποιείται ως εξής: α) Στην παράγραφο 7, το τέταρτο εδάφιο αντικαθίσταται από το ακόλουθο κείμενο: «Τα προϊόντα ταυτοποιούνται με τα ενδεδειγμένα μέσα πριν από την αναφερόμενη ώρα έναρξης της φόρτωσης. Το αρμόδιο τελωνείο πρέπει να είναι σε θέση να διενεργεί φυσικούς ελέγχους και να ταυτοποιεί τα εμπορεύματα όσον αφορά τη μεταφορά προς το τελωνείο εξόδου από το τελωνειακό έδαφος της Κοινότητας.». β) Στην παράγραφο 8 προστίθεται το ακόλουθο εδάφιο: «Πριν από την τοποθέτηση σφραγίδων, το τελωνείο ελέγχει οπτικά την αντιστοιχία των προϊόντων με τις διασαφήσεις εξαγωγής. Ο αριθμός των οπτικών ελέγχων δεν πρέπει να είναι μικρότερος από το 10 % του αριθμού των διασαφήσεων εξαγωγής, εκτός από εκείνες για τις οποίες τα καλυπτόμενα από αυτές προϊόντα έχουν αποτελέσει αντικείμενο φυσικού ελέγχου ή έχουν επιλεγεί για φυσικό έλεγχο σύμφωνα με το άρθρο 2 του κανονισμού (ΕΟΚ) αριθ. 386/90. Το τελωνείο αναφέρει τον έλεγχο αυτό στη θέση Δ του αντιτύπου ελέγχου T5 ή του ισοδύναμου εγγράφου με μία από τις ενδείξεις που αναγράφονται στο παράρτημα XIII. Για το έτος 2008, το ποσοστό των ελέγχων υπολογίζεται με βάση τις διασαφήσεις εξαγωγής που έγιναν αποδεκτές από την 1η Απριλίου 2008.». 2. Μετά το άρθρο 8 παρεμβάλλεται το ακόλουθο άρθρο 8α: «Άρθρο 8α Ο εξαγωγέας αναφέρει το ποσοστό των επιστροφών κατά την εξαγωγή σε ευρώ ανά μονάδα προϊόντος ή εμπορεύματος κατά την ημερομηνία του προκαθορισμού της επιστροφής, όπως αναφέρεται στο πιστοποιητικό εξαγωγής ή στο πιστοποιητικό του κανονισμού (ΕΚ) αριθ. 1291/2000 ή στο πιστοποιητικό επιστροφής που αναφέρεται στο κεφάλαιο ΙΙΙ του κανονισμού (ΕΚ) αριθ. 1043/2005 (5), στη θέση 44 της διασάφησης εξαγωγής ή του ηλεκτρονικού ισοδύναμου εγγράφου ή στη θέση 106 του αντίτυπου ελέγχου T5 ή του ισοδύναμού του. Εάν οι επιστροφές κατά την εξαγωγή δεν έχουν προκαθοριστεί, μπορούν να χρησιμοποιηθούν στοιχεία που δεν είναι παλαιότερα των δώδεκα μηνών και αφορούν προηγούμενες επιστροφές κατά την εξαγωγή για τα ίδια προϊόντα ή εμπορεύματα. Εάν το προϊόν ή το εμπόρευμα προς εξαγωγή δεν περνάει τα σύνορα ενός άλλου κράτους μέλους και το εθνικό νόμισμα δεν είναι το ευρώ, το ποσοστό της επιστροφής μπορεί να αναφέρεται σε εθνικό νόμισμα. Οι αρμόδιες αρχές μπορούν να απαλλάξουν τον εξαγωγέα από τις απαιτήσεις που προβλέπονται στο πρώτο εδάφιο, εάν η διοίκηση εφαρμόζει σύστημα το οποίο παρέχει στις σχετικές υπηρεσίες τα ίδια στοιχεία. Ο εξαγωγέας μπορεί να επιλέξει να αναφέρει μία από τις ενδείξεις που αναφέρονται στο παράρτημα XIV για τις διασαφήσεις εξαγωγής και τα αντίτυπα ελέγχου T5 και τα ισοδύναμα έγγραφα που καλύπτουν ποσό επιστροφών κατά την εξαγωγή μικρότερο από 1 000 ευρώ. 3. Στο άρθρο 51, παρεμβάλλεται η ακόλουθη παράγραφος 1α: «1α. Με την επιφύλαξη του άρθρου 8α δεύτερο εδάφιο, όταν διαπιστωθεί ότι δεν έχει αναφερθεί το ποσοστό της επιστροφής κατά την εξαγωγή σύμφωνα με το άρθρο 8α, το ποσοστό που αναφέρεται θεωρείται ότι ισούται με μηδέν. Εάν το ποσό της επιστροφής κατά την εξαγωγή που υπολογίζεται σύμφωνα με τα στοιχεία που αναφέρονται στο άρθρο 8α είναι μικρότερο από το εφαρμοστέο ποσό, η οφειλόμενη επιστροφή για τη σχετική εξαγωγή είναι αυτή που εφαρμόζεται στα προϊόντα που εξάγονται πράγματι, μειωμένη κατά: α) 10 % της διαφοράς μεταξύ της επιστροφής που υπολογίζεται και της επιστροφής που εφαρμόζεται στο πραγματικώς εξαχθέν προϊόν εάν η διαφορά είναι μεγαλύτερη από 1 000 ευρώ· β) 100 % της διαφοράς μεταξύ της επιστροφής που υπολογίζεται και της επιστροφής που εφαρμόζεται στο πραγματικώς εξαχθέν προϊόν, εάν ο εξαγωγέας αναφέρει ότι η επιστροφή θα είναι μικρότερη από 1 000 ευρώ και η εφαρμοστέα επιστροφή είναι μεγαλύτερη από 10 000 ευρώ· γ) 200 % της διαφοράς μεταξύ της επιστροφής που υπολογίζεται και της επιστροφής που εφαρμόζεται, εάν ο εξαγωγέας παρέχει εκ προθέσεως ψευδή στοιχεία. Το πρώτο εδάφιο δεν εφαρμόζεται εάν ο εξαγωγέας αποδείξει στις αρμόδιες αρχές ότι η κατάσταση που αναφέρεται στο εν λόγω εδάφιο οφείλεται σε ανωτέρα βία ή σε προφανές λάθος ή, ενδεχομένως, ότι βασίζεται σε προηγούμενα ορθά στοιχεία πληρωμών. Το πρώτο εδάφιο δεν εφαρμόζεται εφόσον το άρθρο 51 παράγραφος 1 επιβάλλει κυρώσεις που βασίζονται στα ίδια στοιχεία τα οποία καθορίζουν το δικαίωμα των επιστροφών κατά την εξαγωγή.». 4. Προστίθενται τα παραρτήματα XIII και XIV, το κείμενο των οποίων περιλαμβάνεται στο παράρτημα I του παρόντος κανονισμού. Άρθρο 2 Ο κανονισμός (ΕΚ) αριθ. 2090/2002 τροποποιείται ως εξής: 1. Το άρθρο 2 τροποποιείται ως εξής: α) Η παράγραφος 2 αντικαθίσταται από το ακόλουθο κείμενο: «2. Τα κράτη μέλη δεν λαμβάνουν υπόψη, για τον υπολογισμό των ελάχιστων ποσοστών ελέγχου που αναφέρεται στο άρθρο 3 παράγραφος 2 και στο άρθρο 3α του κανονισμού (ΕΟΚ) αριθ. 386/90, τις διασαφήσεις εξαγωγής για τους φυσικούς ελέγχους και τα αντίτυπα ελέγχου T5 ή τα ισοδύναμα έγγραφα για τους ελέγχους υποκατάστασης που αφορούν: α) είτε ποσότητα που δεν υπερβαίνει: i) 25 000 χιλιόγραμμα όσον αφορά τα σιτηρά και το ρύζι, ii) 5 000 χιλιόγραμμα όσον αφορά τα προϊόντα που δεν εμπίπτουν στο πεδίο εφαρμογής του παραρτήματος I της συνθήκης, iii) 2 500 χιλιόγραμμα όσον αφορά τα άλλα προϊόντα· β) είτε ποσά επιστροφής μικρότερα από 1 000 ευρώ.». β) Η παράγραφος 3 αντικαθίσταται από το ακόλουθο κείμενο: «3. Τα κράτη μέλη θεσπίζουν τις αναγκαίες διατάξεις για να αποφεύγονται καταστρατηγήσεις και καταχρήσεις όσον αφορά την εφαρμογή των παραγράφων 1 και 2. Αν πραγματοποιηθεί έλεγχος για το σκοπό αυτό, μπορεί να καταχωρισθεί λογιστικά για τον υπολογισμό της τήρησης των ελάχιστων ποσοστών ελέγχου που αναφέρονται στην παράγραφο 2, εάν το κράτος μέλος πραγματοποιεί ανάλυση κινδύνου σύμφωνα με τον κανονισμό (ΕΚ) αριθ. 3122/94 της Επιτροπής (6). 2. Στο άρθρο 5 παράγραφος 2 προστίθεται το ακόλουθο εδάφιο: «Τα κράτη μέλη διασφαλίζουν ότι η ώρα έναρξης του φυσικού ελέγχου στις εγκαταστάσεις του εξαγωγέα ποικίλλει σε σχέση με τη δηλούμενη ώρα της έναρξης της φόρτωσης σύμφωνα με το άρθρο 5 παράγραφος 7 του κανονισμού (ΕΚ) αριθ. 800/1999.». 3. Στο άρθρο 6 προστίθεται το ακόλουθο εδάφιο: «Κατά την εφαρμογή του άρθρου 3 παράγραφος 2 τρίτο εδάφιο του κανονισμού (ΕΟΚ) αριθ. 386/90, ένα κράτος μέλος μπορεί να εφαρμόσει τους κανόνες που προβλέπονται στο πρώτο εδάφιο.». 4. Στο άρθρο 8, η παράγραφος 2 αντικαθίσταται από το ακόλουθο κείμενο: «2. Ο αρμόδιος υπάλληλος του τελωνείου συντάσσει λεπτομερή έκθεση ελέγχου για κάθε φυσικό έλεγχο που διενεργεί. Οι εκθέσεις ελέγχου πρέπει να αναφέρουν τουλάχιστον: α) τον τόπο, την ημερομηνία, την ώρα άφιξης, την ώρα ολοκλήρωσης του ελέγχου, τα μέσα μεταφοράς, το ονοματεπώνυμο και την υπογραφή του αρμόδιου υπαλλήλου, και β) την ημερομηνία και την ώρα παραλαβής των στοιχείων που αναφέρονται στο στοιχείο β) του άρθρου 5 παράγραφος 7 του κανονισμού (ΕΚ) αριθ. 800/1999, τη δηλούμενη ώρα έναρξης της φόρτωσης και ολοκλήρωσης της φόρτωσης των προϊόντων στα μέσα μεταφοράς. Οι εκθέσεις παραμένουν στο τελωνείο το οποίο διενήργησε το φυσικό έλεγχο ή σε άλλο μέρος στο κράτος μέλος επί τριετία μετά από το έτος εξαγωγής και με τέτοιο τρόπο ώστε να μπορεί κανείς εύκολα να τις συμβουλευθεί.». 5. Το άρθρο 10 τροποποιείται ως εξής: α) Η παράγραφος 2 αντικαθίσταται από το ακόλουθο κείμενο: «2. Εάν το τελωνείο εξαγωγής δεν διενέργησε φυσικό έλεγχο κατά την έννοια του άρθρου 2 στοιχείο α) του κανονισμού (ΕΟΚ) αριθ. 386/90, διενεργούνται έλεγχοι υποκατάστασης, στο μέτρο του δυνατού, βάσει ανάλυσης κινδύνου με την επιφύλαξη της παραγράφου 2α και των ελέγχων που διενεργούνται βάσει άλλων διατάξεων. Ο συνολικός ελάχιστος αριθμός των ελέγχων υποκατάστασης και των ειδικών ελέγχων υποκατάστασης που διενεργούνται, σύμφωνα με την παρούσα παράγραφο και την παράγραφο 2α, ανά ημερολογιακό έτος δεν πρέπει να είναι μικρότερος από το 8 % του αριθμού των αντιτύπων ελέγχου Τ5 και των ισοδύναμων εγγράφων που καλύπτουν τα προϊόντα για τα οποία ζητείται επιστροφή και τα οποία εγκαταλείπουν το κοινοτικό τελωνειακό έδαφος στο τελωνείο εξόδου. Για το έτος 2008, τα κράτη μέλη μπορούν να αποφασίσουν να υπολογίσουν το ποσοστό των ελέγχων που αναφέρεται στο δεύτερο εδάφιο βάσει των αντιτύπων ελέγχου T5 και των ισοδύναμων εγγράφων που έγιναν αποδεκτά είτε από την 1η Ιανουαρίου 2008 είτε από την 1η Απριλίου 2008.». β) Η παράγραφος 2α αντικαθίσταται από το ακόλουθο κείμενο: «2α. Το τελωνείο εξόδου ή το τελωνείο προορισμού στο οποίο αποστέλλεται το αντίτυπο ελέγχου T5 ή το ισοδύναμο έγγραφο ελέγχει τις σφραγίδες. Το ποσοστό των ελέγχων δεν μπορεί να είναι μικρότερο από το 10 % του συνολικού αριθμού των αντιτύπων ελέγχου T5 και των ισοδύναμων εγγράφων, εκτός από εκείνα που έχουν επιλεγεί για έλεγχο υποκατάστασης σύμφωνα με την παράγραφο 2. Εάν το τελωνείο εξόδου ή το τελωνείο προορισμού του αντίτυπου ελέγχου T5 διαπιστώσει ότι οι σφραγίδες που είχαν τοποθετηθεί κατά την αναχώρηση έχουν αφαιρεθεί χωρίς τον έλεγχο του τελωνείου ή έχουν υποστεί διάρρηξη ή δεν έχει χορηγηθεί απαλλαγή από την υποχρέωση τοποθέτησης σφραγίδας, σύμφωνα με το άρθρο 357 παράγραφος 4 του κανονισμού (ΕΟΚ) αριθ. 2454/93, πρέπει να πραγματοποιείται ειδικός έλεγχος αποκατάστασης. Για το έτος 2008, τα κράτη μέλη μπορούν να αποφασίσουν να υπολογίσουν το ποσοστό των ελέγχων που αναφέρεται στο πρώτο εδάφιο βάσει των αντιτύπων ελέγχου T5 και των ισοδύναμων εγγράφων που έγιναν αποδεκτά είτε την 1η Ιανουαρίου 2008 είτε την 1η Απριλίου 2008.». γ) Στην παράγραφο 4, το πρώτο εδάφιο αντικαθίσταται από το ακόλουθο κείμενο: «Ο έλεγχος υποκατάστασης που αναφέρεται στην παράγραφο 2 πραγματοποιείται με οπτική επαλήθευση της αντιστοιχίας ανάμεσα στα προϊόντα ή στα εμπορεύματα και στα έγγραφα που τα συνοδεύουν από το τελωνείο εξαγωγής έως το τελωνείο εξόδου ή έως το τελωνείο προορισμού του T5. Εάν η εν λόγω οπτική επιθεώρηση του πλήρους φορτίου δεν επαρκεί για να εξακριβωθεί εάν έγινε ή όχι υποκατάσταση, χρησιμοποιούνται άλλες μέθοδοι φυσικού ελέγχου, ενδεχομένως, συμπεριλαμβανομένης της μερικής εκφόρτωσης.». δ) Στην παράγραφο 5, το στοιχείο α) αντικαθίσταται από το ακόλουθο κείμενο: «α) ο αριθμός των αντιτύπων ελέγχου T5 και των ισοδύναμων εγγράφων λαμβάνεται υπόψη για τους σκοπούς των ελέγχων υποκατάστασης που αναφέρονται στην παράγραφο 2, για τους σκοπούς των ελέγχων στις σφραγίδες και για τους ειδικούς ελέγχους υποκατάστασης που αναφέρονται στην παράγραφο 2α·». ε) Στην παράγραφο 5α, το πρώτο εδάφιο αντικαθίσταται από το ακόλουθο κείμενο: «Όλοι οι έλεγχοι υποκατάστασης που προβλέπονται στις παραγράφους 2 και 2α αποτελούν αντικείμενο μιας έκθεσης που συντάσσει ο αρμόδιος υπάλληλος ο οποίος τους πραγματοποίησε. Η έκθεση αυτή παρέχει τη δυνατότητα παρακολούθησης των πραγματοποιηθέντων ελέγχων και φέρει την ημερομηνία και το όνομα του υπαλλήλου. Οι έλεγχοι των σφραγίδων που αναφέρονται στην παράγραφο 2α και οι περιπτώσεις των σφραγίδων που έχουν αφαιρεθεί ή έχουν αποτελέσει αντικείμενο διάρρηξης καταχωρίζονται σύμφωνα με το άρθρο 912γ παράγραφος 3 του κανονισμού (ΕΟΚ) αριθ. 2454/93.». στ) Στην παράγραφο 7, το πρώτο εδάφιο αντικαθίσταται από το ακόλουθο κείμενο: «Στην περίπτωση που από τον έλεγχο υποκατάστασης διαπιστωθεί ότι δεν τηρήθηκε η σχετική με τις επιστροφές νομοθεσία, ο οργανισμός πληρωμών ενημερώνει το τελωνείο που αναφέρεται στην παράγραφο 5 για τη συνέχεια που δόθηκε στις διαπιστώσεις αυτές.». 6. Στο παράρτημα I παράγραφος 1, προστίθεται το ακόλουθο στοιχείο γ): «γ) Εφόσον η διασάφηση εξαγωγής καλύπτει μόνο ένα μέρος του φορτίου του πλοίου, το τελωνείο διασφαλίζει τον έλεγχο της φυσικής αναχώρησης όλου του φορτίου. Προς το σκοπό αυτό, όταν ολοκληρωθεί η διαδικασία φόρτωσης, το τελωνείο ελέγχει το συνολικό βάρος του φορτίου που φορτώθηκε με τη βοήθεια των πληροφοριών του στοιχείου α) ή β) και, ενδεχομένως, των στοιχείων των εμπορικών εγγράφων.». 7. Το παράρτημα III τροποποιείται σύμφωνα με το παράρτημα ΙΙ του παρόντος κανονισμού. Άρθρο 3 Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Εφαρμόζεται από την 1η Απριλίου 2008. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 21 Φεβρουαρίου 2008.

Classification Labels:
2394

Label Descriptions:
{"2394": "ΤΕΛΩΝΕΙΑΚΗ ΝΟΜΟΘΕΣΙΑ"}

EuroVoc IDs (Original): 3156
2734
2487

EuroVoc IDs (Expanded): 3156
2734
2487

Dataset Source: meu

Split: train